Mafyou 5
Jézi Pwéché Anlè Mòn-an
(Louk 6:20-23)
1Lè Jézi wè tout sé moun sala, i mouté asou an mòn épi i asid èk disip li oliwon'y, 2épi i koumansé enstwi yo. I di yo,
3"Pa dé bon i bon pou moun ki sav yo bizwen Bondyé,
paski Bondyé ka kondwi yo èk tout pwonmèt li sé sa yo.
4Pa dé bon i bon pou moun ki an lapenn,
paski Bondyé kay konfòté yo.
5Pa dé bon i bon pou moun ki abésé kò yo douvan Bondyé,
paski yo kay éwityé tout sa Bondyé ja pwonmèt.
6Pa dé bon i bon pou moun ki anvi fè sa ki dwèt,
paski Bondyé kay plen tjè yo èk bonté'y.
7Pa dé bon i bon pou moun ki ni konpasyon asou lézòt moun,
paski Bondyé kay ni konpasyon asou yo tou.
8Pa dé bon i bon pou moun ki ni tjè nèt,
paski yo kay wè Bondyé.
9Pa dé bon i bon pou moun ki ka twavay pou fè moun viv an lapé èk yonn èk lòt,
paski Bondyé kay di, 'Ou sé ich mwen.'
10Pa dé bon i bon pou moun ki ka jwenn pèsikasyon paski yo ka viv dwèt.
Bondyé ka kondwi yo épi tout pwonmèt li sé sa yo.
11"Pa dé bon i bon pou ou lè moun ka ensilté'w épi ka pèsikité'w épi ka manti anlè'w pou lapéti mwen. 12Sé kon sa yo té pèsikité sé pwòfèt-la ki té avan'w-lan. Sé pou'w kontan épi wéjwi, paski Bondyé ni péyiman'w an syèl ka tjenbé ba'w."
Sèl Épi Klèté
(Mak 9:50; Louk 14:34-35)
13Jézi di sé disip-la, "Ou sé menm kon sèl pou lézòm. Mé si sèl-la ja pèd sistans li, la pa ni pyès mannyè i sa ni gou ankò. Ou pa sa sèvi'y pou anyen pasé jété dèwò, épi moun kay maché anlè'y.
14"Ou sé menm kon an klèté pou lézòm. An vil ki bati anlè tèt an mòn pa sa séwé. 15Ni pyèsonn pa ka limen an lanp épi séwé'y anba an bonm, mé ou kay mété'y asou tab-la, épi tout andidan kay-la kay jwenn klèté. 16Sé menm mannyè épi lavi'w. Sé pou'w viv an mannyè pou tout moun wè sé bon twavay-la ou ka fè-a, épi yo kay onnowé Papa'w Bondyé ki an syèl."
Jézi Palé Asou Lwa Moziz-la
17Jézi di, "Pa kwè mwen vini pou détwi sé lwa-a Bondyé té bay Moziz-la ében sa sé pwòfèt-la té ékwi an lévanjil-la. Mwen pa vini pou détwi yo, mé mwen vini pou moutwé sa yo vlé di pou vwé. 18Sa mwen ka di'w-la sé lavéwité: Anyen pa kay sòti an lwa-a tout tan la ni syèl épi latè. Pa pli piti ti pwen-an ni dènyé ti détay-la kay sòti an lwa-a pou jis tan tout sa i di ki kay fèt-la fèt vwé. 19Ében, népòt moun ki pa obéyi pli piti-a an konmandman-an épi ka moutwé lézòt moun pou pa obéyi'y tou, sé li ki kay mwens enpòtan anpami sé moun-an Bondyé ka kondwi-a. Mé okontwè, moun-an ki obéyi konmandman-an épi i moutwé lézòt moun pou yo obéyi'y tou, sé li ki kay pli enpòtan anpami sé moun-an Bondyé ka kondwi-a. 20Ében mwen ka vèti'w, si tjè'w pa pli dwèt pasé tjè sé titja lwa-a épi sé Fawizyen-an, si ou pa fè tout sa Bondyé konmandé, ou pa kay sé yonn anpami sé moun-an Bondyé ka kondwi-a."
Jézi Palé Konsèné Moun Ki Ka Faché
21Jézi di, "Ou konnèt yo té ka di sé moun nou-an an tan lontan, 'Pa tjwé, épi népòt moun ki tjwé, yo kay mennen'y lodyans.' 22Ében atjwèlman mwen menm ka di'w, si an fwè faché épi an lòt fwè, yo kay pini'y pou sa. Si yon fwè kwiyé an lòt 'Kochonni!' yo kay jijé'y douvan gwan konsèy sé Jwif-la, épi si yon fwè kwiyé an lòt 'Kouyon!' i an chimen pou bwilé an difé lanfè.
23"Ében, si lè ou alé ofè kado'w bay Bondyé asou lotèl-la ou chonjé fwè'w ni an chiz kont ou, 24kité kado-a bò lotèl-la épi alé wanjé zafè'w épi fwè'w. Épi apwé, viwé ay ofè kado'w bay Bondyé.
25"Si an moun pòté plent kont ou, sé pou'w pwan wanjman épi'y avan jou lodyans-lan, paski si ou kité jou sala wivé, lè i mennen'w lodyans, sé douvan jij-la ou kay yé, épi jij-la kay ladjé'w an lanmen polis, épi yo kay mété'w lajòl. 26Ében mwen ka di'w, ou kay ni pou wèsté la pou jis tan ou péyé dènyé ti dé sou ou ka dwé.
Jézi Palé Konsèné Adiltè
27"Ou konnèt yo té ka di sé moun nou-an an tan lontan, 'Pa fè adiltè,' 28mé atjwèlman mwen menm ka di'w, si ou gadé an madanm épi ou anvi kouché épi'y, ou ja fè adiltè dépi tan an tjè'w. 29Kon sa si zyé dwèt ou ka annékòz ou fè péché, tiwé'y épi jété'y! I pli mèyè pou'w pèdi zyé'w pasé tout kò'w alé lanfè. 30Si lanmen dwèt ou ka annékòz ou fè péché, koupé'y épi jété'y! I pli mèyè pou'w pèdi on lanmen pasé tout kò'w alé lanfè.
Jézi Palé Konsèné Nonm Ki Ka Dévosé Madanm Yo
(Mafyou 19:9; Mak 10:11-12; Louk 16:18)
31"Yo té ka di ankò, népòt nonm ki dévosé madanm li té ni pou bay madanm li an lèt pou moutwé yo ja dévosé, 32mé atjwèlman mwen menm ka di'w, si an nonm dévosé madanm li pou pyès lòt wézon apa di si madanm-lan fè adiltè, nonm sala ka annékòz madanm-lan fè adiltè, épi nonm-lan ki mayé épi'y-la ka fè adiltè tou.
Jézi Palé Konsèné Sèman
33"Ou konnèt ankò yo té ka di sé moun nou-an an tan lontan, 'Si ou sèwmanté douvan Bondyé pou'w fè on bagay, sé pou'w fè'y vwé.' 34Mé atjwèlman mwen menm ka di'w, pa fè pyès sèman. Pa sèwmanté asou syèl-la, paski syèl-la sé koté Bondyé ka asid. 35Pa sèwmanté pa latè-a, paski latè-a sé koté Bondyé ka pozé pyé'y. Épi pa sèwmanté pa Jérouzalèm, paski Jérouzalèm sé vil Bondyé, gwan wa-a. 36Pa menm fè sèman asou tèt ou nonplis, paski chivé-a ou ni an tèt ou-a, ou pa sa fè pyès vini blan ni viwé nwè. 37Lè ou kay fè on bagay, annèk di 'Wi' ében 'Non.' Pyès lòt bagay ou di ka sòti pa Satan."
Jézi Palé Konsèné Wivanj
(Louk 6:29-30)
38Jézi di ankò, "Ou konnèt yo té ka di sé moun nou-an, 'An zyé pou an zyé, an dan pou an dan.' 39Mé atjwèlman mwen menm ka di'w, pa pwan wivanj asou moun ki fè'w mal. Si an moun ba'w an souflé asou fasad fidji dwèt-la, tounen lòt fasad-la ba li tou. 40Épi si an moun mennen'w lodyans pou chimiz-la ou ni anlè'w-la, ba li kanmizòl ou tou. 41Si an moun fòsé'w pòté chay li yon lyé, pòté'y dé lyé ba li. 42Si an moun mandé'w an bagay, pa wifizé ba li'y, épi si i mandé'w pwété'y an bagay, pwété'y li.
Kontan Lèlmi'w
(Louk 6:27-28, 32-36)
43"Ou konnèt yo té ka di, 'Enmen jan'w épi hayi lèlmi'w.' 44Mé atjwèlman mwen menm ka di'w, enmen lèlmi'w épi pwédyé bay sé moun-an ki ka maltwété'w-la 45pou'w sa vini gason Papa'w Bondyé ki an syèl, paski i ka fè sòlèy li kléwé asou ni bon ni mové, épi i ka voyé lapli asou ni bon ni mové. 46Ou pa sipozé èspéyé pou'w jwenn péyiman an lanmen Bondyé si ou enmen jan'w tousèl. Jis sé bòbòlis-la ki ka anmasé taks-la ki ka fè sa. 47Épi si ou palé bay jan'w tousèl, ou ka fè menm kon lézòt moun ka fè. Ki péyiman ou méwité pou sa? Jis moun ki pa ka kwè an Bondyé ki ka fè sa. 48Sé pou'w pawfé menm kon Papa'w Bondyé ki an syèl pawfé.